# Miquel Francesc de Montcada i de Silva

Miquel Francesc de Montcada i de Silva (Madrid, 28 d'octubre de 1652 - Palau Episcopal de Girona, 8 d'agost de 1674) va ser un noble i militar espanyol, membre del llinatge de Montcada i cinquè marquès d'Aitona. Va ocupar diversos càrrecs públics i militars des de la mort del seu pare el 1670 fins a la seva mateixa mort el 1674.

## Biografia

Va néixer a la vila de Madrid el 28 d'octubre de 1652, fill del marquès d'Aitona, Guillem Ramon de Montcada i d'Ana de Silva y Mendoza. El mateix dia va rebre el baptisme a la parròquia de Sant Sebastià de la mateixa localitat.

### Herència i càrrecs

A la mort del seu pare, el 17 de març de 1670, va heretar els títols i estats de la casa d'Aitona, títol principal que el 21 de juny va rebre la distinció de la Grandesa d'Espanya. Així mateix va ocupar altres dignitats: va ser cavaller comanador de Fresneda i Rosales de l'Orde de Calatrava, Gran Senescal i Mestre Racional del Principat de Catalunya, alhora que va ocupar un lloc al consell reial i el càrrec de Mestre de Camp del Terç d'Infanteria, també a Catalunya.

### Matrimoni

Es va casar a Madrid el 4 d'abril de 1671 amb la duquessa de Camiña, marquesa de Villa-Real i comtessa de Medellín, Luisa Feliciana Portocarrero-Meneses y Noroña, filla i hereva de Pedro Portocarrero, amb la qual va tenir els següents fills:
* Guillem Ramon (1674-1727). Hereu de la casa d'Aitona.
* Manuel Pere. Casat amb la comtessa de Baños.

### Mort

Va morir el 8 d'agost de 1674, als vint-i-un anys, al Palau Episcopal de Girona. Havia atorgat testament el dia anterior davant el notari Blai Soler. Les restes van ser dipositades a la catedral de Girona i més tard traslladades al monestir de Santes Creus, on va ser enterrat el 15 de juliol de 1675.

## Títols nobiliaris

Heretà dels seus pares els títols següents:
* Gran d'Espanya
* V Marqués d'Aitona, 1670-1674
* Marqués de la Puebla de Castro
* XIII Comte d'Osona, 1670 - 1674 amb el nom de Miquel I d'Osona i de Montcada,
* Comte de Marmilla
* XXXV Vescomte de Cabrera, 1670 - 1674
* XXXVII Vescomte de Bas
* Vescomte de Villamury
* Vescomte d'Illa
* Baró de Alfajarín
* Baró de Anzano
* Baró de Beniarjó
* Baró de Callosa d'Ensarriá
* Baró de Castisens
* Baró de Chiva
* Baró de Cuatro Castillos
* Baró de Hoz
* Baró de La Llacuna
* Baró de Mataplana
* Baró de Miralcamp
* Baró de Palma i Ador
* Baró de Peralta de la Sal
* Baró de Pinós
* Baró de Pontils

## Referències

* 1 2 3 4 5 6 7 Álvarez y Baena, José Antonio. Hijos de Madrid ilustres en santidad, dignidades, armas, ciencias y artes... (en castellà). Madrid: Oficina de D. Benito Cano, 1791, p. 116-117.
* ↑ «Miquel Francesc de Montcada i de Silva». Gran Enciclopèdia Catalana. Barcelona: Grup Enciclopèdia Catalana.
* 1 2 3 4 Trelles Villademoros, José Manuel. Asturias ilustrada. Primitivo origen de la nobleza de España... (en castellà). vol. 2. Madrid: Oficina de Domingo Fernández de Arrojo, 1760, p. 371-372.
* 1 2 3 Cadenas y Vicent, Vicente de. Extracto de los expedientes de la Orden de Carlos III (1771-1847) (en castellà). Madrid: Hidalguía, 1982, p. 167.
* ↑ Salazar y Castro, Luis de. Historia genealógica de la casa de Silva... (en castellà). Madrid: s/e, 1585, p. 673-674.
* ↑ Trazegnies, Ferdinand «Moncada». Hidalguía, 1980, pàg. 274.
* ↑ Salazar y Castro, Luis de. Árboles de costados de gran parte de las primeras casas de estos reynos cuyos dueños vivían en el año de 1683 (en castellà). Madrid: Imprenta de D. Antonio Cruzado, 1795, p. 111.

## Enllaços externs

* Fundación Medinaceli.org
| Precedit per: Guillem Ramon de Montcada i d'Alagón-Espés-Castre | Marquès d'Aitona 1670-1674 | Succeït per: Guillem Ramon VIII de Montcada |